Reën duur voortVloede saai veerwoesting in Mamelodi, Prtoria. (Foto: Verskaf) Swaar reënval sal nog Dinsdag voortduur in groot dele van die land. Volgens weervoorspellers verbonde aan die Suid-Afrikaanse Weerdiens (SAW) sal dit voortgaan om Maandagaand in alle dele van Gauteng te reën. Daar is Dinsdag ook ŉ 80%‑kans vir reën. “Die weerdiens het reeds ŉ waarskuwing uitgereik vir plaaslike vloede, veroorsaak deur aanhoudende reën,” sê Kgolofelo Mahlangu, ŉ weervoorspeller verbonde aan die SAW. Aanhoudende reën die afgelope naweek het Maandag reeds vloede in verskeie provinsies veroorsaak en veral chaos in Centurion gesaai, waar laagwaterbrûe oorstroom het en bome oor paaie geval het. Die Centurion Lake Hotel se ontvangs was ook Maandagoggend reeds onder water en video’s van motors wat deur die water meegesleur word, het op sosiale media die rondte gedoen. Volgens die SAW het die sentrale gedeeltes van Gauteng reeds die afgelope week tussen 200 mm en 400 mm reën gekry. In die Oos-Rand het tussen 100 mm en 150 mm geval en die suidelike gedeeltes van Gauteng het tussen 50 mm en 100 mm reën gekry. Reën word ook Dinsdag verwag vir Limpopo, Mpumalanga, Noordwes, KwaZulu-Natal en die Vrystaat. Reën word egter steeds nie vir groot dele van die Noord-Kaap verwag nie. Dié gebied is tot rampgebied verklaar weens die voortslepende droogte.